CELEX: 62019TN0716
Language: ro
Date: 2019-10-22 00:00:00
Title: Cauza T-716/19: Acțiune introdusă la 22 octombrie 2019 – Interpipe Niko Tube și Interpipe Nizhnedneprovsky Tube Rolling Plant/Comisia

13.1.2020   
            
            
               RO
            
            
               Jurnalul Oficial al Uniunii Europene
            
            
               C 10/43
            
         
      Acțiune introdusă la 22 octombrie 2019 – Interpipe Niko Tube și Interpipe Nizhnedneprovsky Tube Rolling Plant/Comisia
      (Cauza T-716/19)
      (2020/C 10/54)
      Limba de procedură: engleza
      
         Părțile
      
      
         Reclamante: Interpipe Niko Tube OOO (Nikopol, Ucraina) și Interpipe Nizhnedneprovsky Tube Rolling Plant PAO (Dnipro, Ucraina) (reprezentant: B. Servais, avocat)
      
         Pârâtă: Comisia Europeană
      
         Concluziile
      
      Reclamantele solicită Tribunalului:
      
                  —
               
               
                  anularea Regulamentului de punere în aplicare (UE) 2019/1295 al Comisiei din 1 august 2019 de modificare a Regulamentului de punere în aplicare (UE) 2018/1469 de instituire a unei taxe antidumping la importurile anumitor tuburi și țevi obținute fără sudură, din fier sau din oțel, originare din Rusia și Ucraina, ca urmare a unei reexaminări intermediare parțiale în conformitate cu articolul 11 alineatul (3) din Regulamentul (UE) 2016/1036;
               
            
                  —
               
               
                  obligarea Comisiei la plata cheltuielilor de judecată.
               
            
         Motivele și principalele argumente
      
      În susținerea acțiunii, reclamantele invocă patru motive.
      
                  1.
               
               
                  Primul motiv este întemeiat pe încălcarea de către Comisie a articolului 2 alineatul (3) primul paragraf, a articolului 2 alineatul (4) primul paragraf, a articolului 2 alineatul (6) prima teză și a articolului 9 alineatul (4) din Regulamentul (UE) 2016/1036 (denumit în continuare „regulamentul de bază”) (1) și a articolului 2.2.2 prima teză și a articolului 9.3 din Acordul antidumping al OMC prin includerea în calculul marjei de dumping a costurilor de vânzare, a cheltuielilor administrative și a altor costuri generale (denumite în continuare „costuri VAG”) pentru vânzările efectuate de reclamante către comerciantul lor intern afiliat.
               
            
                  2.
               
               
                  Al doilea motiv este întemeiat pe eroarea vădită de apreciere pe care Comisia ar fi săvârșit-o prin deducerea din prețul de export al reclamantelor a unui cuantum corespunzător costurilor VAG al comerciantului afiliat și a unui profit noțional al unui importator neafiliat ca o ajustare în temeiul articolului 2 alineatul (10) litera (i) și a articolului 2 alineatul (10) prima teză din regulamentul de bază.
               
            
                  3.
               
               
                  Al treilea motiv este întemeiat pe încălcarea de către Comisie a articolului 11 alineatul (9) din regulamentul de bază și pe caracterul nelegal al calculului marjei de dumping a reclamantelor prin aplicarea unei metodologii diferite pentru stabilirea valorii normale și a prețului de export al reclamantelor comparativ cu metodologia aplicată în ancheta anterioară care a condus la impunerea măsurii revizuite.
               
            
                  4.
               
               
                  Al patrulea motiv este întemeiat pe încălcarea dreptului la apărare al reclamantelor de către Comisie prin faptul că, în cadrul celei de a doua comunicări a constatărilor suplimentare, primită la aceeași dată cu publicarea regulamentului contestat, conține noi elemente de fapt cu privire la care reclamantele nu au avut posibilitatea să-și exprime punctul de vedere.
               
            
         (1)  Regulamentul (UE) 2016/1036 al Parlamentului European și al Consiliului din 8 iunie 2016 privind protecția împotriva importurilor care fac obiectul unui dumping din partea țărilor care nu sunt membre ale Uniunii Europene (JO 2019 L 176, p. 21).